b'\n_START_ARTICLE_\nAmpex\n_START_SECTION_\nHistoria\n_START_PARAGRAPH_\nAmpexin perusti ven\xc3\xa4l\xc3\xa4issyntyinen keksij\xc3\xa4 Alexander M. Poniatoff (1892\xe2\x80\x931980) vuonna 1944. Yrityksen nimen alku on h\xc3\xa4nen nimikirjaimistaan. Yritys valmisti Bing Crosbyn rahoittamana ja John T. Mullinin (1913\xe2\x80\x931999) suunnittelemana vuonna 1948 \xc3\xa4\xc3\xa4ninauhureita tuotenimell\xc3\xa4 Ampex 200/200A. Yrityksen menestys alkoi n\xc3\xa4ist\xc3\xa4 nauhureista._NEWLINE_John T. Mullin oli Yhdysvaltain armeijan viestijoukkojen majuri, joka osallistui Normandian maihinnousuun. H\xc3\xa4n kuunteli y\xc3\xb6vuoroissa saksalaisten radioasemien nauhoitettuja musiikkil\xc3\xa4hetyksi\xc3\xa4 ja huomasi niiden \xc3\xa4\xc3\xa4nenlaadun olevan paljon parempi kuin yhdysvaltalaisten tai englantilaisten nauhoitusten. Saksan antautumisen j\xc3\xa4lkeen Mullin l\xc3\xa4hetettiin Saksaan tutkimaan Saksan armeijan salaista elektroniikkaa. T\xc3\xa4ll\xc3\xa4 matkalla h\xc3\xa4n k\xc3\xa4vi Frankfurtin l\xc3\xa4hell\xc3\xa4 radioasemalla ja n\xc3\xa4ki saksalaisia magnetofoneja. Mullin hankki nelj\xc3\xa4 t\xc3\xa4llaista magnetofonia, joista kaksi tuli Yhdysvaltain valtiolle ja kaksi h\xc3\xa4nelle itselleen. Kaliforniassa Mullin kokosi laitteet ja teki niihin parannuksia ja alkoi esitell\xc3\xa4 niit\xc3\xa4 vuonna 1946. Vuonna 1947 h\xc3\xa4n esitteli laitteita Bing Crosbylle. Crosby oli stressaantunut suorista radiol\xc3\xa4hetyksist\xc3\xa4 ja h\xc3\xa4n innostui uudesta laitteesta. Crosby palkkasi Mullinin kaudeksi 1947\xe2\x80\x931948 nauhoittamaan ja edist\xc3\xa4m\xc3\xa4\xc3\xa4n Crosbyn esityksi\xc3\xa4. My\xc3\xb6hemmin Crosby sijoitti 50\xc2\xa0000 dollaria ensimm\xc3\xa4isen yhdysvaltalaisen kelanauhurin kehitt\xc3\xa4miseen. Vuosina 1946\xe2\x80\x931948 Mullin k\xc3\xa4ytti nauhureissa saksalaista IG Farbenin rautaoksidinauhaa, mutta vuodesta 1948 alkaen Ampex-nauhureissa k\xc3\xa4ytettiin yhdysvaltalaisen 3M-yhti\xc3\xb6n valmistamaa gamma-rautaoksidip\xc3\xa4\xc3\xa4llystetty\xc3\xa4 asetaattinauhaa Scotch 111.\n_START_SECTION_\nKuvanauhuritekniikka\n_START_PARAGRAPH_\nYhti\xc3\xb6 valmisti toimintansa alkuaikoina \xc3\xa4\xc3\xa4ninauhureita koti-, radio- ja levytysstudiok\xc3\xa4ytt\xc3\xb6\xc3\xb6n ja jatkaa niiden valmistusta nyky\xc3\xa4\xc3\xa4nkin. Eniten mainetta Ampex niitti maailmalla ottamalla kuvanauhoitustekniikkaan py\xc3\xb6riv\xc3\xa4t magneettip\xc3\xa4\xc3\xa4t (kuvarumpu). Kuvanauhoitustekniikka onkin ollut yhti\xc3\xb6n suurin toimiala. Siihen on kuulunut my\xc3\xb6s muitakin tuotteita, kuten televisiovastaanottimia ja magneettinauhoihin perustuvia tietokoneiden massamuistitallentimia._NEWLINE_Ampexin merkitys televisiokuvan tallennustekniikan kehitysty\xc3\xb6ss\xc3\xa4 on ollut maailmalla hyvin merkitt\xc3\xa4v\xc3\xa4. Yhti\xc3\xb6 on kehitt\xc3\xa4nyt kuvarummun lis\xc3\xa4ksi alalla useita muitakin erinomaisia ratkaisuja, esimerkiksi magneettilevylle tallentavan videotallentimen, jonka avulla urheilul\xc3\xa4hetyksiss\xc3\xa4 k\xc3\xa4ytett\xc3\xa4v\xc3\xa4t hidastukset tulivat mahdollisiksi jo ennen kuin se tuli mahdolliseksi videonauhuritekniikalla._NEWLINE_Parhaiten Ampex tunnetaan ensimm\xc3\xa4isest\xc3\xa4 televisiok\xc3\xa4ytt\xc3\xb6\xc3\xb6n suunnitellusta videonauhuriformaatistaan Quadruplexista, joka oli kiistattomana markkinajohtajana noin kolme vuosikymment\xc3\xa4, ja t\xc3\xa4h\xc3\xa4n tallennusmenetelm\xc3\xa4\xc3\xa4n perustuvista studionauhureista, joita ainoastaan Ampex itse valmisti.'